Diari Oficial de la Generalitat Valenciana


Sumari del DOGV 4407, del 27-12-2002 (2002/14393)

INSTRUCCIÓ de 12 de desembre de 2002, del director de l'Entitat Pública de Transport Metropolità de València, per la qual s'establixen els requisits i documents que han d'adjuntar-se a les sol·licituds de visat de les autoritzacions de transport discrecional de viatgers en vehicles de turisme de menys de nou places, de l'àrea de prestació conjunta de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4407

Data del DOGV
:   27-12-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/14264


Data del document
:   12-12-2002

Organisme emissor
:   Entitat Pública de Transport Metropolità de València

Tipus de document
:   Instrucció

Descriptors 

:   * transport de viatgers
    * llicència de transport
    * automòbil
    * taxi

INSTRUCCIÓ de 12 de desembre de 2002, del director de l'Entitat Pública de Transport Metropolità de València, per la qual s'establixen els requisits i documents que han d'adjuntar-se a les sol·licituds de visat de les autoritzacions de transport discrecional de viatgers en vehicles de turisme de menys de nou places, de l'àrea de prestació conjunta de València. [2002/X14352]
  
L'Orde de 4 de febrer de 1993, del Ministeri d'Obres Públiques i Transports, per la qual es desenvolupa el Reglament de la Llei d'Ordenació dels Transports Terrestres en matèria d'autoritzacions de transport discrecional de viatgers per carretera i la Resolució de 9 de febrer de 1996, de la Direcció General del Transport Terrestre, per la qual s'establixen regles de coordinació en matèria de tramitació d'autoritzacions de transport per carretera i d'activitats auxiliars i complementàries del transport, disposen, entre altres punts, els requisits necessaris per al visat de les autoritzacions de transport discrecional en vehicles de menys de nou places.
  
Les possibilitats que oferix l'aplicació informàtica per a la gestió del registre general de Transportistes i d'Empreses d'Activitats Auxiliars i Complementàries del Transport permet ara la simplificació d'algun dels requisits documentals, especialment els relatius a la verificació del compliment de determinades obligacions tributàries i de la Seguretat Social.
  
Per tot això, de conformitat amb el que disposen els articles 4.2 de la Llei de la Generalitat Valenciana 9/2000, de 23 de novembre, de constitució de l'Entitat Pública de Transport Metropolità de València i 3.2 i 23 dels Estatuts de l'Entitat, aprovats per Acord del Consell de la Generalitat de València, resolc:
  
Primer. Documentació que obligatòriament ha d'adjuntar-se a la sol·licitud de visat de les autoritzacions
  
Amb les sol·licituds de visat s'haurà d'adjuntar la següent documentació:
  
a) Justificant de l'afiliació en situació d'alta en el règim de la Seguretat Social. Per a això haurà de presentar, almenys, l'últim rebut de cotització a la Seguretat Social.
  
b) Justificant que el sol·licitant es troba al corrent en el pagament de l'Impost sobre Activitats Econòmiques.
  
c) Permís de circulació del vehicle a què vaja referida l'autorització, a nom del sol·licitant.
  
d) Fitxa d'Inspecció Tècnica del vehicle en què conste trobar-se vigent el reconeixement periòdic legal.
  
e) Fitxa d'Inspecció Tècnica del taxímetre del vehicle i a nom del sol·licitant en què conste trobar-se vigent el reconeixement legal que corresponga.
  
f) Justificant de tindre coberta de forma il·limitada la seua responsabilitat civil pels danys que es causen amb ocasió del transport, i haurà de presentar, així mateix, el rebut acreditatiu del fet que es troba al corrent en el pagament de l'assegurança esmentada.
  
g) Document acreditatiu del pagament de la taxa que corresponga. La presentació del document esmentat serà requisit imprescindible per al registre de la sol·licitud.
  
Segon. Documentació que, si és procedent, pot ser exigida al sol·licitant
  
A més de l'examen de la documentació a què s'ha fet referència en el número anterior, la dependència, unitat, departament o òrgan de l'Entitat Pública de Transport Metropolità de València a la qual s'encomana la gestió del visat, comprovarà que el sol·licitant es troba al corrent en el compliment de les obligacions tributàries, de forma especial, la presentació de les autoliquidacions dels impostos que corresponguen, així com que no manté deutes tributaris ni amb la Seguretat Social.
  
Per al supòsit en què la verificació dels punts referenciats en el paràgraf anterior fóra negativa, es requerirà al sol·licitant en els termes previstos en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener, a fi que acredite:
  
a) Haver realitzat declaració de l'Impost sobre la Renda de les Persones Físiques i de l'Impost sobre el Valor Afegit, els terminis reglamentaris de presentació dels quals hagueren vençut durant els dotze mesos immediatament anteriors a la data de la sol·licitud.
  
b) Certificat o document acreditatiu que no té pendent cap deute amb les administracions tributària i de la Seguretat Social per conceptes relacionats amb l'activitat de transport a què habilita l'autorització de què és titular.
  
Tot això sense perjuí que el requeriment d'esmena d'errors o millora, si és procedent, de sol·licitud, puga ser realitzat de conformitat amb el citat article 71 per a altres supòsits distints dels enunciats en els paràgrafs a) i b) del present número.
  
Tercer. Forma de presentació dels documents que s'adjunten a les sol·licituds
  
Els documents a què es fa referència en la present Instrucció es presentaran en la forma que disposa l'article quart de l'Orde de 22 de desembre de 1995, de la Conselleria d'Obres Públiques, Urbanisme i Transports, sobre realització del visat d'autoritzacions de transport i d'activitats complementàries del transport i l'Orde d'esta mateixa Conselleria, de 6 de març de 1998, per la qual s'autoritza als gestors administratius adscrits als col·legis oficials de la Comunitat Valenciana per a efectuar compulsa dels documents necessaris per a l'obtenció del visat i alta d'autoritzacions de transport.
  
Quart. Expedició de la targeta
  
1. Comprovada l'adequació de la documentació presentada, es formularà consulta al registre
  
o registres que corresponga, a fi de comprovar que no hi ha sancions pecuniàries impagades imposades per resolució definitiva en la via administrativa en relació amb l'autorització que es pretén visar, així com que esta es troba en vigor.
  
2. Una vegada realitzada la dita comprovació, es procedirà a expedir la nova targeta en què es documente l'autorització visada, i és requisit imprescindible per al seu lliurament, la devolució a esta entitat de l'original de la targeta en vigor en què es troba documentada l'autorització que ha sigut objecte de visat.
  
Cinqué. Entrada en vigor
  
La present instrucció entrarà en vigor el dia següent de la seua publicació en el Diari Oficial de la Generalitat Valenciana.